Consulta pública de la nova ordenança per a mantindre nets i barrats parcel•les i solars
09 de juliol de 2020

L'Ajuntament de l'Eliana ha obert aquest dijous la consulta pública prèvia a l'aprovació de la nova Ordenança Municipal Reguladora de les normes bàsiques de neteja i tancament de parcel•les i solars a fi d'evitar les conseqüències del descuit de les mínimes condicions d'ornament públic, seguretat i salubritat en els solars i terrenys envaïts per males herbes, insectes o enderrocs.

Amb l'objectiu de millorar la participació de la ciutadania en el procediment d'elaboració de normes municipals, podrà donar la seua opinió fins al pròxim 11 d'agost.

En concret podran respondre qüestions com ara quins problemes hauria de solucionar l'Ordenança,  si és necessària i oportuna en aquests moments, els objectius que hauria d'aconseguir, les possibles solucions alternatives reguladores i no reguladores i qualsevol suggeriment o observació que desitgen formular.

Les aportacions podran ser presentades per registre d'entrada de l'Ajuntament o per correu electrònic dirigit a urbanisme@leliana.es, havent d'identificar-se en tot cas amb el nom i cognoms o raó social, així com el número de DNI, NIF o document identificatiu que permeta verificar la identitat de la persona sol•licitant de manera correcta.

El regidor de Participació Ciutadana, Jorge Pérez Comeche,  ha animat a elianers i elianeres a participar en l'elaboració de la  necessària regulació “per a acabar així amb fem i enderrocs que suposen tant un problema per a la salubritat i higiene públiques com per a l'estètica del municipi”, ha declarat.